**4-дәріс тақырыбы:**

**Диалогтық мәтіндердің жанрлық пішіндері мен түрленуі. Сұхбат жүргізу үдерісі**

***Дәрістің мақсаты: Студенттерді, тарихи жағдайларға қысқаша экскурс жасай отырып, сұхбат жанрының эволюциясымен таныстыру. Қазіргі сұхбат жанрының табиғаты ме мүмкіндігін ашып көрсету.***

 Сұхбат жанрлық мәтінінің түп-тұқиянына келер болсақ, ол күнделікті ауызекі әңгіме-дүкеннен, шүйіркелесуден бастау алады. Ежелгі гректер ойшылдары Платон мен Аристотельдің диалогтары зерттеуші ғалымдарға көптен бері мәлім. Ал, қазақ жазба сұхбатының басы – әл-Фараби. Оның «Философтардың сұрақтарына жауап» трактаты ҮІІІ ғасырда дүниеге келген. Демек, қазақ жазба журналистикасындағы ең ежелгі жанр – ол интервью. Ол туралы мен докторлық диссертациямда нақтылап, дәлелдеп жазғанмын. Ұстазымыз профессор Б. Кенжебаевтың шәкірттері кезінде қазақ әдебиетінің бастау-бұлағын ҮІІІ ғасырға апарып тіресе, мен қазақ журналистикасы жанрлары тарихын сол дәуірге апарып тастадым. Бұл – мақтану емес, атқарылған еңбектің нәтижесін көрсету,

 Сұхбат – диалогтық жанр. Оған кемінде екі адам қатысуы керек. Диалог – түсінісудің, ұғысудың, пікірлесудің жолы. Қазақ: «жылқы – кісініскенше, адам – түсініскенше», - деп бекер айтпайды. Диалог дипломатияға да жат емес. Халықаралық келіссөздердің бір баламасы – диалог.

 Драмалық дүниелердің барлығы диалог әдісімен жазылады. Диалог – пікірлесу, пікір білдіру алаңы. Диалог түрінде жазылған Әзілхан Нұршайқовтың «Ақиқат пен аңыз», Зәкір Асабаевтың «Маэстро» атты прозалық шығармаларын зиялы қауым жақсы біледі. Американың атақты қаламгері, Нобель сыйлығының лауреаты Эрнст Хемингуэйдің роман, повестьері диалогқа толы. Аты аталған бұл жазушылар, меніңше, оқырманның өздерінше ойша образ жасауына, кейіпкерлер іс-әрекетін өздерінше интерпретациялауына сенген шығар. Демек, **журналист диалогтық жанрға жүгінген кезде, өзін әрі драматург, әрі режиссер, әрі актер, әрі көрермен ретінде сезінуі керек (Кәкен Қамзин).**

 Жан‑БатистМольердің «Мещанин во дворянстве» деген комедиясында Журден атты кейіпкер бар. Оның көксеген араманы – ақсүйек болсам, солар сияқты жүріп-тұрсам. Сол мақсатына жету жолында ол, қазіргіше айтсақ, репетитор жалдап сабақ алады. Сонда ол бейшара өмір бойы прозамен, қара сөзбен тілдесіп келе жатқанына таң қалады, дал болады. Журден сияқты біз де өмір бойы диалог құрып жүргенімізге, басқалардан сыр тартып жүргенмізге онша назар аудармаймыз.

 **Уақыт пен проблеманың, тақырыптың арақатынасы.** Осы үш мәселе бір-бірінен ажырағысыз. Әр ұрпақтың алдына өзі өмір сүріп отырған уақыт, бастан кешіп отырған кезең белгілі бір проблема қояды. Күн тәртібінде тұрған сол проблема өз шешімін күтеді. Сол проблема журналист шығармасының тақырыбына (темасына) айналады. Сұхбат сол зәру мәселенің айналасында құрылады.

Интервью термині (interview – ағылш.) әңгімелесу деген сөзінен шыққан деп түсіндіреді «Теория и практика советской периодической печати» оқу құралының (М.: Высшая школа, 1980) авторлары. Аталмыш оқу құралының интервью тарауын жазған тарих ғылымдарының докторы, профессор В.Д. Пельт.

 Біздіңше, «inter» ‑ «аралық», «view» ‑ «сөйлесу».

 Сұқбаттың міндеті – қоғамды, жұртты толғандырып отырған мәселе бойынша сенімді дерек көзінің шынайы пікірін білу.

 **Интервью әрі жанр, әрі әдіс. Оның мәнісі қалай?**

 Сұқбат әдетте диалог пішінінде жүреді. Диалог дегеніміздің өзі шартты, өйткені тілші мен респонденттің статусы да, айтар сөзі де тең емес. Неге?

 В.Д. Пельт сұқбаттың негізгі түрлерін былай жіктейді:

 ***Сұқбат‑монолог*** – белгілі бір адамның тілші ұсынған мәселесі бойынша хабарламасы немесе мәлімдемесі. Бұл жағдайда әңгіме респонденттің баяндауы түрінде беріледі.

 ***Сұқбат‑хабарлама*** – ақпараттыцқ сипатта. Пікірлесудің негізгі, түйінді тұстары ықшамдалып беріледі. Респонденттің жауабын тілші мазмұндайды. Не болмаса қысқартып жариялайды. Мұндайда, әрине, ол адаммен келісіп алған жөн.

 ***Сұқбат‑диалогта*** әңгіменің толық мәтіні беріледі.

 ***Сұқбат‑суреттемеде*** әңгіменің мазмұнына қоса, сол әңгіменің қандай жағдайда өтіп жатқаны, оның сипаты баяндалады. Мұндай жағдайда журналист тілге тиек болған фактілерге, оқиғаларға қысқаша түсіндірме жасай алады.

 Осы жерде мен айта кетейін: драматургия элементтері, атап айтқанда, ремарка іске жегіледі. Мәселен, «визави күлді», «әңгімелесуші ойланып қалды» деген сияқты элементтер кіріктіріледі. Телевизияның ықпалы болар. Картинканы көрсетудің бір амалы деп білемін.

 Осы ретте «Литературная газетаны» қызметкері Наум Мардың «50 интервью» деген кітабын оқып шығуды ұсынамын.

 ***Сұқбат‑пікір*** факті, оқиға мен проблемаға кеңірек түсіндірме жасайды.

 Бұлардан басқа ***баспасөз мәслихатын, түрлі анкеталарды*** В.Д. Пельт сұқбат түріне жатқызады.

 Б.В. Стрельцов интервью жанрын түр‑түрге бөлу шартты екенін айта келе, оның өмір шындығын тану ерекшелігінің мәнді жағы еместігіне назар аударады. Ғалымның ойынша, сұқбат мәтінді‑тексті ұйыстырудың пішіні‑формасы ғана. Ол сұқбат түрлерін төмендегідей жіктейді.

 ***Сұқбат‑әңгіме, (сұқбат‑диалог).*** Бұл ретте мәтін классикалық схема бойынша ұйыстырылады. Сұрақ – жауап, сұрақ – жауап...

**Профессор К. Қамзиннің кейбір пікірлері:**

***Орыстарда: «Каков – привет, таков – ответ», - деген мақал бар. Демек, сұрағына қарай жауабы. Сұрақтың мақсаты – респонтенттің көпшілікке мәлім емес қырларын ашу, зәру мәселелер бойынша пікірін білу. Сұрақ қарабайыр, жалпыға белгілі жайттар айналасында болмағаны жөн. Қазір сұхбат берушінің пікірін төлтақырыпқа (заголовок) айналдыру сәнге айналып бара жатыр. Бұл – журналистік штамп, оңай жол, жалқаулықтың белгісі. Бір тәсілді шиырлай беру. Көпшік қоя сөйлеу де қаламгерді ұшпаққа шығармайды. Бұл әсіресе қыз-келіншекер материалдарында көп ұшырасады. Журналист сұрағы – оның білім деңгейінің, шеберлігінің, мәдениетінің, тәрбиесінің, кәсіби жауапкершілігінің, нақты сұхбатқа дайындығының көрінісі.***

 ***Ұжымдық сұқбат.*** Мұнда бір сұрақ, бір проблема төңірегінде бірнеше адам ой қозғайды.

 ***Технологиялық сұқбат.***

 ***Ретроспективалық сұқбат.***

 ***Сұқбат‑портретте респондент өз портретін өзі жасайды.***

 ***Эксклюзив сұқбат ерекшелікті, өзіндікті, меншіктікті білдіреді.***

 ***Сұқбат жанры кейде хабарлама тобының шеңберінен шығып, талдамалық сипатқа ие болады.***

**Бақылау сұрақтары:**

1. Сұхбат жанрының халықтық сипатына тоқталыңыз.
2. Сұхбат жанрының пішіндеріне мысал келтіріңіз.
3. Сұхбат жанрының теңсіздің принципін ашып көрсетіңіз.
4. Респонденттің мәдениеті мен этикасы туралы сөз қозғаңыз.

**Ұсынылар әдебиет:**

**1.** Ким М.Н. Жанры современной журналистики. – СПб.: изд. Михайлова В.А., 2017.

**2.** Колесниченко А.В. Настольная книга журналиста. – М.: Аспект Пресс, 2015.